Z doteraz nezistených príčin vznikol v noci na stredu v Mlyne Záhorie, a. s., v Senici požiar mlecích stolíc. Oheň spôsobil 36--ročnému majiteľovi škodu vo výške 750 000 Sk. Nikto nebol zranený.
DVAJA NA JEDNÉHO
V stredu predpoludním v Novoti, okres Námestovo, dvojica neznámych páchateľov lúpežne prepadla 17-ročného mladíka, pričom mu ukradli 3900 Sk.
ŠKODA TAKMER ZA MILIÓN
V tom istom čase ukradol neznámy páchateľ osobný automobil značky Volkswagen Golf čiernej farby, parkujúci na Muškátovej ulici v Bratislave. Trnavskej firme Straka R spôsobil škodu vo výške 900 000 Sk.
PREŠIEL MUŽA
LEŽIACEHO NA CESTE
V utorok večer v obci Bátka, okres Rimavská Sobota, vodič osobného automobilu Škoda 120 neskoro spozoroval na ceste ležiaceho 42-ročného muža a prešiel ho. Muž ťažkým zraneniam na mieste podľahol. Na mŕtvole vykonajú pitvu so skúškou na alkohol.
VOŠIEL DO PROTISMERU
V katastri obce Štvrtok, okres Trenčín, vodič osobného automobilu značky Volkswagen Golf z doteraz nezistených príčin vošiel na pravú krajnicu, strhol riadenie a vošiel do protismeru, kde sa čelne zrazil s protiidúcim automobilom Ford Sierra. Pri prevoze do nemocnice podľahol zraneniam 42-ročný vodič Golfu a o rok mladšia vodička Fordu sa bude zo zranení liečiť asi 3 mesiace. Na autách vznikla škoda za 650 000 Sk. Obidvom účastníkom nehody odobrali krv na skúšku alkoholu.
POŽIAR Z NEOPATRNOSTI
V utorok predpoludním vznikol v areáli Ovocinárskeho štátneho majetku Šurany v Palárikove, okres Nové Zámky, požiar obytného domu. V dome sa práve vtedy bez povolenia zdržiaval asi 55-ročný nezamestnaný muž, ktorého vyniesol jeden z nájomníkov pred dom. Privolaný lekár konštatoval smrť. Požiar, ktorý spôsobil škody približne za 20 000 korún, vznikol pravdepodobne z neopatrnosti a nedbanlivosti usmrteného muža.